
BAKGRUNN

Det er på bakgrunn av St meld 24 (Rikets miljøtilstand) og 37 (Vasskraften og kraftbalansen) uklart hva omleggingen av Samla plan kommer til innebære. Forutsetningene for omleggingen bygger på en gjennomgang av Samla plan der en skal sortere ut vassdrag som skal inngå i suppleringen av de tidligere verneplanene for vassdrag. Dette skal være vassdrag der konfliktene ved vannkraftutbygging vil være store i forhold til naturverdiene. Inkludert i denne utsorteringen er det også en målsetning å finne fram til et utvalg vassdrag som er spesielt viktig for laks og som skal velges ut som Nasjonale laksevassdrag og –fjorder. Det er fra Stortinget en forutsetning at omleggingen av Samla plan, suppleringen av verneplan for vassdrag og utvelgelsen av nasjonale laksevassdrag og- fjorder skal være koordinert, og legges fram for Stortinget innen utgangen av 2003. Arbeidet med disse tre oppgavene er svært avhengig av hverandre, men må som følge av at det er knapp tid i stor grad foregå parallelt.

Føringene for omlegginga av Samla plan er gitt hovedsakelig gjennom St. meld 37 (2000-2001) og St. meld 24 (2000-2001):

· Supplering av verneplan for vassdrag 

· Utvelgelse av Nasjonale laksevassdrag og laksefjorder

· Vesentlig omlegging av Samla plan for å gjøre den til et "oppdatert og nyttig styringsverktøy"

Viktige momenter som skal inngå i omleggingen:

-Mer effektiv saksbehandling

-Ønskelig å unngå vassdragsrapporter

-Endra fokus, fra prosjekt til vassdrag

-Utbyggersida ønsker å avvikle kategoriinndelingen

For vassdragsforvaltning generelt er det også kommet tydeliger føringer i 2001, -både i statsministerens nyttårstale og i de nevnte stortingsmeldingene med tilhørende innstillinger. Dette er også viktige referanser for ny innretting av Samla plan: 

· Uberørt natur får en stadig større verdi. For nye saker skal terskelen for inngrep legges høyere.

· Regjeringen vil legge økt vekt på miljøhensyn i den framtidige forvaltningen av vannkraftressursene.  

· Epoken for de store vannkraftutbyggingene er over.

· De aller fleste vassdrag som står igjen bør forbli uberørt.

TO TRINNS VURDERING: SAMLA PLAN OG KONSESJON

DN ser det som en naturlig konsekvens av føringene om at miljøhensyn skal tillegges større vekt  at gjennomslaget for miljø i konsesjonsbehandlinga blir mer synlig, og at vassdragsmyndigheten forvalter vassdragene mer helhetlig ift naturverdier enn tilfelle er i dag. Den erfaring vi sitter med i dag tilsier at miljøforvaltninga fortsatt må ha mulighet til å være restriktiv når det er spørsmål om å frigjøre vassdrag til konsesjonsbehandling. I forhold til helhetsverdier i et vassdrag har vassdragslovgivningen ikke noe tydelig grep. Konsesjonssystemet bidrar i enkelte tilfeller til en type ”bit for bit”-planlegging der hvert enkelt prosjekt kan framstå som  tilnærmet konfliktløst, men der inngrepene i sum kan medføre stor  konflikt i forhold til ett vassdrag som helhet. Dette taler ikke for å legg om Samla plan vesentlig.

Samla plan har til nå dekket miljøforvaltningens behov for en form for overordnet planavklaring som sikrer helhetsverdier knyttet til vassdragene. Til i dag har dette fungert slik at prosjektene blir vurdert i to trinn i to adskilte prosesser. Samla plan gir en mulighet for å kunne regulere hvilke prosjekt og vassdrag som  kommer til konsesjonsbehandling ut fra en vurdering av ulike miljøverdier og konflikter med gjeldende miljøpolitikk. Fra miljøforvaltningen er det nødvendig å understreke at Samla plan gjennom sin to-fasede plantilnærming har synliggjort miljøkonfliktene tidlig i planfasen og ”bremset” prosjektutviklingen i de viktigste vassdragene.

Ved siden av Samla plan kan KU-bestemmelsene i PBL, - om de utnyttes mer etter intensjonen, -fungere bedre i forhold til kvaliteten på konsesjonssaksbehandlinga. Bedre utnyttelse av KU-regelverket kan bedre kvaliteten på beslutningsgrunnlaget for de største tiltakene og samtidig begrunne beslutninga bedre. Behovet for Samla plan kan reduseres ved mer bevisst bruk av PBL i konsesjons​saksbehandlinga. 

REVISJON AV SAMLA PLAN

Samla plan synes å være ”utgått på dato”! I prinsippet fungerer Samla plan i dag som på 80-tallet og verken metode eller innhold har vært rullert eller revidert de siste ti årene. For at Samla plan skulle hatt muligheter til å kunne fungere slik det var tenkt både som planverktøy og ressursoversikt, ville det vært avhengig av en hyppigere revisjon i takt med tekniske, økonomiske og politiske endringer. Når en nå står foran en gjennomgang av Samla plan ville en slik total revisjon vært den beste løsningen i forhold til å ivareta miljøhensynet. Basert på den rådende politiske vilje og den aktuelle ressurstilgangen på vassdrag som det er aktuelt å bygge ut, synes en slik fullstendig oppdatering av Samla plan å være kostbar og lite hensiktsmessig. 

Det er ikke særlig tvil om at Samla plan må legges om. Hvordan og hvor mye er imidlertid avhengig av flere forhold. For det første vil en gjennom arbeidet med å velge ut supplerende vassdrag til verneplanen kunne få varig sikring av en del vassdrag mot kraftutbygging. Dette arbeidet vil medføre at omfanget av vassdrag hvor det kan søkes konsesjon blir redusert. Behovet for Samla plan som overordnet system og innholdet i en slik prosess blir følgelig redusert. Ivaretakelse av miljøhensyn i konsesjonssaksbehandlinga basert på dagens praksis, er etter vår vurdering ikke i tråd med at ”miljø skal få økt vekt i forvaltningen av vannkraftressursene”. Det synes derfor for oss som om en viktig forutsetning for å få til en ”vesentlig omlegging av” Samla plan, må være at rutinene for konsesjonsbehandling endres. Ved en eventuell omlegging bør miljøforvaltningen få en sterkere rolle knyttet til å sikre miljøhensynet i konsesjons​-behandlingen. 

I hvilken grad Samla plan skal endres vesentlig beror også på hvordan vassdragsmyndigheten vil sikre kvaliteten på innhold og prosedyre knytta til bla KU i kraftutbyggingssaker, og hvordan de samme myndighetene vil arbeide for bedre sikring av helhetlig planlegging gjennom bedre samordning mellom vassdragslovgivning og PBL.

Sentrale spørsmål:

· Hvor radikalt er det aktuelt/mulig å legge om Samla plan? 

· Finnes det mellomløsninger som tilfredsstiller både utbygger- og naturforvaltningsinteressene? 

FORHOLDET SAMLA PLAN – VERNEPLAN – EU’s RAMMEDIREKTIV

I og med at utvelgelsen av vassdrag til supplering av verneplanen baseres på en gjennomgang av blant annet Samla plan kategori I og II, vil omfanget av vassdrag som vernes gjennom suppleringen være av avgjørende betydning for valg av framtidig form på Samla plan.  Fra OED og NVE er det gitt løfte om at verneplanen skal bli ”romslig” for å kunne gi grunnlag for en vesentlig omlegging av Samla plan. Hva ”romslig” innebærer og om dette vil være tilfredsstillende for de øvrige brukerinteressene er det vanskelig å avgjøre før forslag til ny verneplan foreligger en gang i løpet av høsten 2002. En del sentrale spørsmål kan stilles allerede nå. Om vi ikke har de endelige svarene er det i alle fall mulig å drøfte ulike sannsynlige scenarier og  på grunnlag av disse utvikle mulig alternative løsninger for Samla plan. Forholdet til valg av løsning ved implementeringen av EU’s rammedirektiv for vannforvaltning er også en viktig faktor som langt på veg kan redusere behovet for Samla plan uavhengig av VP. Velges imidlertid en minimumsløsning for vanndirektivet blir omfanget av VP viktigere.

Sentralt spørsmål:

· Er det uavhengig av romslighet i VP behov for å forenkle Samla plan?

Alternativ 1: Sterkt rammedirektiv (strengere enn minimumskravet)

Implementere rammedirektivet slik at det ivaretar Samla plan som overordet planverktøy gjennom forvaltningsplaner og tiltaksplaner.

Alternativ 2: Svakt rammedirektiv (minimumsløsning) samt få vassdrag til verneplanen dvs ”Lite romslig” VP 

Restandelene av vassdrag som tidligere var i Samla plan vil fortsatt være stor (>10% av foreslåtte vassdrag) og direktivet ivaretar ikke Samla plan tilfredsstillende:

I en slik framtidig situasjon er det viktig å få opprettholdt en vurdering i to trinn: 

1. Verdi-identifisering (verdibase) av vassdrag eller vassdragsavsnitt.

Basert på en matrise utarbeidet av forvaltningsmyndighetene innen et utvalg brukerinteresser (kulturminner, naturvern, vannkraft, landbuk, friluftsliv, reindrift etc. )



 

Gradering av verdier knytta til vassdrag/vassdragsavsnitt)

Brukerinteresser

2. Konsesjonsvurdering

Det vil ikke være nødvendig å opprettholde kategoriinndelinga slik den er i dag. Som et minimum er det imidlertid behov for en gruppeplassering av vassdraget eller vassdragsavsnittet slik at det er tydelig for en eventuell utbygger hvor konfliktfylt utbyggingsområdet for et eventuelt prosjektet er.

Alternativt til Verdi-klassifisering kan være en sonering av vassdraget eller nedbørsfeltet. Her kan det være muligheter for å utnytte EU’s vanndirektiv og krav om forvaltningsplaner. Dette krever at det velges annet enn en minimumsløsning ved implementeringen av rammedirektivet.

Alternativ 3: Svakt rammedirektiv (minimumsløsning) samt mange vassdrag til verneplanen, dvs ”Romslig” VP 

Dersom andelen av vassdrag som tas inn i VP fra Samla plan kat II og kat I er stor (~50% av foreslåtte vassdrag), blir behovet for å opprettholde ressurskrevende verktøy for to-trinns vurdering av de resterende prosjektene/vassdragene redusert. Dersom forutsetningen om romslighet blir oppfylt kan det være enklere å akseptere at det søkes konsesjon uten omfattende forhåndsvurdering for disse vassdragene. Det er likevel naturlig å tenke seg at en etter at suppleringen av VP er gjort fører ”rest”-vassdragene fra Samla plan over i en ”Verdibase” tilsvarende beskrivelsen i pkt 1 i det første alternativet (ved å ta ut data fra eksisterende Samla plan-rapporter). 

Ved en slik romslig utvidelse av verna vassdrag vil de fleste vassdrag med betydelig konfliktpotensiale bli vernet. Det vil være mulig å konsesjonssøke prosjektene i de resterende vassdragene. Vesentlige forenklinger av dagens Samla plan kan diskuteres, i bytte mot styrking av ivaretakelse av miljø i konsesjonsbehandling/KU. 

Det vil også komme inn søknader som berører nye vassdrag som ikke finnes i Samla plan pr i dag. Dette tilsier behov for et system eller en rutine som sørger for jevnlig oppdatering slik at disse vassdragene får en forhåndsvurdering og gruppeplassering som kan inngå i den samme ”Verdibasen”. Her kan det også være aktuelt å benytte rammedirektivet for å få supplert ”verdibasen”. Det må videre stilles krav til at det i søknader om utbyggingsprosjekter må inneholde henvisninger til basen. 

